IRPC บวกเกือบ 6% โบรกฯ มอง Q4/58 ผลประกอบการกลับมาโตเด่น
IRPC ปิดตลาดวันนี้ราคาอยู่ที่ 4.22 บาท บวก 0.22 บาท หรือ 5.50% สูงสุดที่ 4.22 บาท ต่ำสุดที่ 4.06 บาท มูลค่าซื้อขายที่ 922.44 ล้านบาท บล.เมย์แบงก์ กิมเอ็ง (ประเทศไทย) แนะ "ซื้อเก็งกำไร" มองไตรมาส 4 ปี 58 ผลประกอบการจะกลับมาขยายตัวเด่นจากไตรมาสก่อนจากการฟื้นตัวของราคาน้ำมันดิบ เนื่องจากเข้าสู่ High Season พร้อมคาดผลประกอบการปี 58 พลิกกลับเป็นกำไร
7 ต.ค. 2558

ผู้สื่อข่าวรายงานว่า ราคาหุ้นบริษัท ไออาร์พีซี จำกัด (มหาชน) หรือ IRPC ปิดตลาดวันนี้ราคาอยู่ที่ 4.22 บาท บวก 0.22 บาท หรือ 5.50% สูงสุดที่ 4.22 บาท ต่ำสุดที่ 4.06 บาท มูลค่าซื้อขายที่ 922.44 ล้านบาท ขณะที่ดัชนีตลาดหุ้นไทยโดยรวมบวก 1.68%
บล.เมย์แบงก์ กิมเอ็ง (ประเทศไทย) ระบุในบทวิเคราะห์ (7 ต.ค.) แนะ “ซื้อเก็งกำไร” หุ้น IRPC ราคาเหมาะสม 4.20 บาท คาดว่าหุ้นกลุ่มพลังงานและปิโตรเคมีจะ Outperform ตลาดในวันนี้จากการเร่งตัวขึ้นของราคาน้ำมันดิบ NYMEX ที่เพิ่มขึ้น 4.9% จากเดือนก่อนจากความคาดหวังเชิงบวกต่อการประชุมระหว่างกลุ่มผู้ผลิตน้ำมันทั้ง OPEC และ Non-OPEC ต่อสถานการณ์น้ำมันในตลาดโลก ที่คาดว่าจะกำหนดขึ้นภายในสิ้นเดือน ต.ค.
ทั้งนี้แม้ผลประกอบการไตรมาส 3 ปี 58 จะถูกกดดันจากผลขาดทุนจากสต็อกน้ำมัน แต่เชื่อว่า IRPC จะยังเด่นกว่าหุ้นอื่นๆ ในกลุ่มโรงกลั่น เนื่องจากจะมีการบันทึกกำไรพิเศษเงินประกันรับคืนจากเหตุไฟไหม้ เข้ามาช่วยหักล้างผลขาดทุนจากสต็อกน้ำมันได้ส่วนหนึ่ง
ขณะที่ไตรมาส 4 ปี 58 คาดว่าจะกลับมาขยายตัวเด่นจากไตรมาสก่อนจากการฟื้นตัวของราคาน้ำมันดิบ เนื่องจากเข้าสู่ High Season ของฤดูหนาวซึ่งมีความต้องการใช้พลังงานสูง จึงคาดว่าหุ้นกลุ่มโรงกลั่นจะกลับมาบันทึกกำไรจากสต็อกน้ำมัน
พร้อมคาดผลประกอบการปี 58 พลิกกลับเป็นกำไรสุทธิ 6,556 ล้านบาท จากขาดทุนสุทธิ 9,374 ล้านบาท ในปี 57 และเติบโต +23% จากไตรมาสก่อนเป็น 8,078 ล้านบาท จากแรงหนุนของโครงการ Phoenix ที่จะเริ่ม CDO ในช่วงปลายปีนี้ นอกจากนี้ มี Valuation น่าสนใจ โดยซื้อขายระดับ PER 58 เพียง 8.10 เท่า ต่ำกว่าค่าเฉลี่ยของกลุ่มพลังงานที่ 12.8 เท่า